b'\n_START_ARTICLE_\nEuroopan unionin puheenjohtajuus\n_START_SECTION_\nHistoria\n_START_PARAGRAPH_\nEuroopan unionin neuvoston taustalla on vuonna 1952 perustettu Euroopan hiili- ja ter\xc3\xa4syhteis\xc3\xb6n ministerineuvosto. Vuonna 1958 siit\xc3\xa4 muodostettiin Rooman sopimuksen my\xc3\xb6t\xc3\xa4 Euroopan talousyhteis\xc3\xb6n neuvosto. T\xc3\xa4m\xc3\xa4n neuvoston ensimm\xc3\xa4ist\xc3\xa4 kokousta 25. tammikuuta 1958 johti Belgian ulkoministeri Victor Larock. Talousyhteis\xc3\xb6n neuvoston kiert\xc3\xa4v\xc3\xa4 puheenjohtajuus on nykyisen neuvoston puheenjohtajuuden suora edelt\xc3\xa4j\xc3\xa4._NEWLINE_Kun Lissabonin sopimus astui voimaan, se perusti virallisesti Eurooppa-neuvoston ja sen puheenjohtajan viran. T\xc3\xa4t\xc3\xa4 ennen Eurooppa-neuvosto oli ollut ep\xc3\xa4virallinen ja puhetta siin\xc3\xa4 johti EU:n neuvoston puheenjohtajamaan p\xc3\xa4\xc3\xa4ministeri tai muu hallituksen p\xc3\xa4\xc3\xa4mies. Siten neuvoston puheenjohtajamaalla oli my\xc3\xb6s teht\xc3\xa4v\xc3\xa4n\xc3\xa4 edustaa unionia sen ulkopuolella. Eurooppa-neuvoston puheenjohtajan ja korkean edustajan virkojen tullessa pysyviksi 2009 n\xc3\xa4m\xc3\xa4 teht\xc3\xa4v\xc3\xa4t p\xc3\xa4\xc3\xa4ttyiv\xc3\xa4t._NEWLINE_Yhdistyneen kuningaskunnan ilmoittaessa eroaikomuksistaan Eurooppa-neuvosto p\xc3\xa4\xc3\xa4tti 2016 poistaa maan neuvoston tulevien puheenjohtajamaiden listalta. Kaikkia sit\xc3\xa4 seuraavien maiden j\xc3\xa4rjestyst\xc3\xa4 aikaistettiin puolella vuodella, ja vastaliittynyt Kroatia lis\xc3\xa4ttiin alkuvuodelle 2020.\n_START_SECTION_\nTeht\xc3\xa4v\xc3\xa4t\n_START_PARAGRAPH_\nEuroopan unionin neuvostossa j\xc3\xa4senvaltioiden ministerit kokoontuvat erilaisissa kokoonpanoissa k\xc3\xa4sitelt\xc3\xa4v\xc3\xa4n asian mukaisesti. Puheenjohtajamaan kyseiseen kokoonpanoon osallistuva ministeri johtaa puhetta kokouksessa. Poikkeuksena on ulkoasiainneuvosto, jossa puhetta johtaa unionin ulkoasioiden ja turvallisuuspolitiikan korkea edustaja. Puheenjohtajamaan edustaja on puheenjohtaja my\xc3\xb6s muissa neuvoston elimiss\xc3\xa4, kuten valmistelevassa Coreper-kokouksissa. Neuvoston viralliset kokoukset j\xc3\xa4rjestet\xc3\xa4\xc3\xa4n Brysseliss\xc3\xa4 ja Luxemburgissa, mutta puheenjohtajavaltio voi j\xc3\xa4rjest\xc3\xa4\xc3\xa4 ep\xc3\xa4virallisia kokouksia my\xc3\xb6s omissa kaupungeissaan._NEWLINE_Neuvoston suhteita muihin toimielimiin edustaa vastaavasti puheenjohtajamaa. T\xc3\xa4m\xc3\xa4 on erityisen t\xc3\xa4rke\xc3\xa4\xc3\xa4 k\xc3\xa4ytett\xc3\xa4ess\xc3\xa4 lains\xc3\xa4\xc3\xa4d\xc3\xa4nt\xc3\xb6valtaa, johon osallistuvat neuvoston lis\xc3\xa4ksi Euroopan parlamentti ja Euroopan komissio, joiden edustajien kanssa neuvoston puheenjohtajamaa neuvottelee trilogitapaamisissa. Hyv\xc3\xa4ksytyn lain allekirjoittaa neuvoston puheenjohtajamaan ministeri yhdess\xc3\xa4 parlamentin puhemiehen kanssa._NEWLINE_Puheenjohtajamaalla ei ole en\xc3\xa4\xc3\xa4 juurikaan ulkoisia edustusteht\xc3\xa4vi\xc3\xa4, vaan Lissabonin sopimuksen j\xc3\xa4lkeen niit\xc3\xa4 ovat hoitaneet p\xc3\xa4\xc3\xa4s\xc3\xa4\xc3\xa4nt\xc3\xb6isesti Eurooppa-neuvoston puheenjohtaja ja unionin korkea edustaja.'